Uz 30.01.2018. Nr. 142.9/6-15-12/18

**Saeimas Aizsardzības, iekšlietu**

 **un korupcijas novēršanas komisijai**

*Par finansējumu Administratīvajai apgabaltiesai*

Saeimas Aizsardzības, iekšlietu un korupcijas novēršanas komisija 2018. gada 30. janvāra vēstulē Ministru prezidentam aicina rast papildu finansējumu Administratīvajai apgabaltiesai, kas nepieciešams, lai nodrošinātu sekmīgu jaunās funkcijas izpildi, kas paredzēta Saeimā 2018. gada 1. februārī 3.lasījumā pieņemtajā likumprojektā “Grozījumi likumā “Par valsts noslēpumu”” (Nr.1006/Lp12). Ministru kabinets ir iepazinies ar vēstulē norādīto un sniedz šādu informāciju.

Lai izvērtētu nepieciešamos pasākumus Administratīvās apgabaltiesas jaunās funkcijas izpildei, kas paredzēta Saeimā 2018. gada 1. februārī 3. lasījumā pieņemtajā likumprojektā “Grozījumi likumā “Par valsts noslēpumu””, notika Administratīvās apgabaltiesas, Tiesu administrācijas un valsts drošības iestāžu pārstāvju tikšanās. Ņemot vērā nepieciešamos pasākumus kvalitatīvas infrastruktūras radīšanai, kas nepieciešami valsts noslēpuma aizsardzībai atbilstoši normatīvo aktu prasībām, Tiesu administrācija ir veikusi aprēķinus par nepieciešamo izdevumu apmēru. Nepieciešamā finansējuma apmērs no 2018. gada 1. jūlija ir ikgadējie izdevumi 58 381 *euro,* vienreizējie izdevumi 44 816 *euro* , un 2019. gadā nepieciešamie ikgadējie izdevumi ir 115 206 *euro*.

Informējam, ka vienreizējie izdevumi 44 816 *euro* apmērā tiks piešķirti no budžeta programmas “Līdzekļi neparedzētiem gadījumiem”, savukārt ikgadējie izdevumi apsardzei 58 380 *euro* apmērā 2018. gadam tiks segti no tiesām piešķirtā budžeta līdzekļiem, kas plānoti tiesu iestāžu materiāli tehniskā nodrošinājuma attīstībai.

Jautājums par papildu nepieciešamo finansējumu apsardzes nodrošināšanai Administratīvās apgabaltiesas telpās un vispārējās jurisdikcijas tiesas telpās, kuras aprīkotas valsts noslēpumu saturošu lietu izskatīšanai 230 413 *euro* apmērā 2019. gadam un turpmākajiem gadiem tiks iekļauts priekšlikumos prioritārajiem pasākumiem likumprojekta “Par vidēja termiņa budžeta ietvaru 2019., 2020. un 2021. gadam” sagatavošanas procesā.

Vienlaikus norādām, ka no 2020. gada 1. janvāra stāsies spēkā “Grozījumi Operatīvās darbības likuma” 9. panta piektajā daļā un būs nepieciešams papildu finansējums piecu telpu aprīkošanai darbam ar operatīvās darbības rezultātā iegūto informāciju, kas ir valsts noslēpuma objekts, visos tiesu apgabalos, kā arī šo telpu uzturēšanai un apsardzei.

Ministru prezidents Māris Kučinskis

Zariņa 6703690